Луис де Гонгора-и-Арготе
Спомнете си за смъртта и за пъкъла

Превод от испански: Александър Муратов, Атанас Далчев, 1978

chitanka.info

Във скромни урни, в паметници величави

прониквайте, о мои спомени, без страх,

макар палачът чер на дните ни от тях

неравни крачки с равна стъпка и да прави.

Спомнете си на смъртните следите разни,

оголените кости и праха студен,

напук на толкоз много балсам скъпоцен

и благовония свещени, но напразни.

И после слезте в пропастите безконечни,

души де богохулстват денем и нощя,

звънят вериги и се чуват вопли вечни,

ако, о спомени, желаете честити

поне чрез смърт да се спасите от смъртта

и пъкъла със пъкъл друг да победите.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.